Forslag til Europa-Parlamentets og Rådets direktiv om ændring af direktiv 85/611/EØF om samordning af love og administrative bestemmelser om visse institutter for kollektiv investering i værdipapirer (investeringsinstitutter) (98/C 280/08) (EØS-relevant tekst) KOM(1998) 449 endelig udg. - 98/0243(COD)

(Forelagt af Kommissionen den 17. juli 1998)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 57, stk. 2,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i traktatens artikel 189 B, og

ud fra følgende betragtninger:

(1) Rådets direktiv 85/611/EØF (1), senest ændret ved direktiv 88/220/EØF (2), blev oprindeligt begrænset til kun at omfatte institutter for kollektiv investering (bortset fra den lukkede type), som udbyder deres andele til offentligheden i Fællesskabet, og hvis eneste mål er at foretage investering i værdipapirer; det nævnes i betragtningerne til direktiv 85/611/EØF, at de institutter, der falder uden for direktivets anvendelsesområde, vil blive gjort til genstand for en senere samordning;

(2) under hensyntagen til markedsudviklingen er det ønskeligt, at investeringsinstitutternes investeringsformål udvides for at give dem mulighed for at investere i andre finansielle aktiver end værdipapirer, som er tilstrækkeligt likvide;

(3) de definitioner af værdipapirer og pengemarkedsinstrumenter, der benyttes i dette direktiv, gælder kun for dette direktiv og berører følgelig ikke på nogen måde de definitioner af finansielle instrumenter, der benyttes i nationale lovgivninger til andre formål som f.eks. beskatning; desuden dækker definitionen af værdipapirer kun omsættelige instrumenter, der normalt handles på kapitalmarkedet; aktier og andre værdipapirer svarende til aktier, der udstedes af emittenter såsom building societies og industriselskaber og gensidige foreninger, og som i praksis ikke kan overdrages bortset fra den situation, hvor emittenten køber dem tilbage, dækkes følgelig ikke af denne definition;

(4) pengemarkedsinstrumenter dækker de kategorier af omsættelige instrumenter, der normalt handles på pengemarkedet, f.eks. skatkammerbeviser og lokale myndigheders papirer, indlånsbeviser, commercial paper og bankgaranterede veksler; medlemsstaterne bør have mulighed for selv at udarbejde lister over pengemarkedsinstrumenterne på grundlag af objektive kriterier for at tage hensyn til de eksisterende strukturforskelle på pengemarkederne i de forskellige lande;

(5) det er ønskeligt, at et investeringsinstitut kan investere sin formue i andele i andre åbne institutter for kollektiv investering, der også investerer i værdipapirer, og som opererer efter princippet om risikospredning; kravet om risikospredning for investeringsinstitutter, der investerer i andre institutter for kollektiv investering, overholdes indirekte, eftersom sådanne investeringsinstitutter kun kan investere i andele udstedt af institutter for kollektiv investering, der overholder risikospredningskriterierne i direktiv 85/611/EØF; det er vigtigt, at sådanne investeringsinstitutter på fyldestgørende måde oplyser investorerne om, at de investerer i andele i andre institutter for kollektiv investering;

(6) for at tage hensyn til markedsudviklingen og i betragtning af gennemførelsen af ØMU'en er det ønskeligt at give investeringsinstitutterne tilladelse til at investere i bankindskud;

(7) ud over det tilfælde, hvor et investeringsinstitut investerer i bankindskud i henhold til dets fondsbestemmelser eller vedtægter, kan det blive nødvendigt at give alle investeringsinstitutter mulighed for at holde supplerende likvide aktiver såsom bankindskud på anfordring og/eller kontante midler; at holde sådanne supplerende likvide aktiver kan f.eks. være berettiget i følgende tilfælde: 1) for at dække løbende eller uventede betalinger; 2) i tilfælde af salg for at få den nødvendige tid til at geninvestere i værdipapirer og/eller i andre finansielle aktiver, der omfattes af dette direktiv; 3) i en strengt nødvendig periode, når det er nødvendigt at suspendere investering i værdipapirer og andre finansielle aktiver på grund af ugunstige markedsvilkår;

(8) af forsigtighedshensyn bør investeringsinstitutter undgå en uforholdsmæssig stor koncentration af indskud i et enkelt kreditinstitut;

(9) investeringsinstitutter bør have mulighed for at investere deres formue i standardiserede options- og futures-kontrakter, der handles på regulerede derivatmarkeder; for at sikre, at risiciene er tilstrækkeligt inddækket, er det nødvendigt, at sådanne investeringsinstitutter hele tiden holder aktiver af tilstrækkelig værdi og af rette slags (dvs. værdipapirer, hvis risikoen er i værdipapirer; kontanter eller værdipapirer, som er eller er ved at blive omsat til penge i den rette valuta, hvis risikoen er i penge); også disse investeringsinstitutter skal operere efter risikospredningsprincippet; i betragtning af at værdien af sådanne investeringsinstitutters portefølje kan svinge meget, bør sådanne investeringsinstitutter kun henvende sig til erfarne investorer eller investorer, hvis finansielle situation giver dem mulighed for at bære de risici, der er involveret i investering i andele i sådanne investeringsinstitutter; i investeringsinstitutternes prospekter og reklameskrifter skal der på tilstrækkelig måde gives det investerende publikum oplysninger om risiciene;

(10) nye porteføljestyringsteknikker for institutter for kollektiv investering, der hovedsagelig investerer i aktier, er baseret på børsindekser; det er ønskeligt at give investeringsinstitutter mulighed for at anvende velkendte og anerkendte børsindekser; det er derfor nødvendigt at indføre mere smidige risikospredningsregler for investeringsinstitutter, der investerer i aktier; for at sikre gennemsigtighed vedrørende de børsindekser, som medlemsstater mener, at de harmoniserede investeringsinstitutter kan anvende, og bred accept af disse indekser, er det ønskeligt at fastsætte bestemmelser om en hensigtsmæssig offentliggørelse af listen over de børsindekser, der kan anvendes;

(11) med henblik på en effektiv forvaltning af porteføljen må der kun benyttes teknikker og hjælpemidler, der er i overensstemmelse med principperne i direktivet, og som giver de kompetente myndigheder mulighed for effektivt at udøve deres tilsynsfunktioner;

(12) på baggrund af de nye porteføljestyringsteknikker, der er blevet udviklet i de seneste år, er det ønskeligt at give investeringsinstitutter mulighed for at anvende alle slags afledte instrumenter med henblik på en effektiv porteføljeforvaltning; for at sikre investorbeskyttelse er det nødvendigt at træffe bestemmelser om en harmoniseret ramme for anvendelsen af finansielle derivater og om en passende dækning af den risiko, der følger af sådanne transaktioner; transaktioner i finansielle derivater, der ikke handles på specialiserede derivatmarkeder (over-the-counter-derivater), indebærer modpartsrisici; modparterne i sådanne transaktioner skal derfor kun vælges blandt kvalificerede institutter, der godkendes af investeringsinstitutternes kompetente myndigheder;

(13) uanset artikel 41 i direktiv 85/611/EØF er det ønskeligt at give investeringsinstitutter mulighed for at gå ind i værdipapirlångivningstransaktioner med henblik på en effektiv forvaltning af porteføljen; for at begrænse risiciene i forbindelse med sådanne transaktioner er det nødvendigt at regulere de betingelser, på hvilke et investeringsinstitut kan optræde som långiver i værdipapirlångivningstransaktioner;

(14) institutter for kollektiv investering, der omfattes af dette direktiv, benyttes ikke til andre formål end kollektiv investering af penge, der tilvejebringes ved henvendelse til offentligheden i overensstemmelse med reglerne i dette direktiv; i de tilfælde, der er omhandlet i dette direktiv, kan et investeringsinstitut kun have datterselskaber, når det er nødvendigt for på investeringsinstituttets vegne effektivt at udføre visse aktiviteter, der også er nævnt i dette direktiv; det er nødvendigt at sikre et effektivt tilsyn med investeringsinstitutter; derfor kan et investeringsinstitut kun oprette datterselskaber i tredjelande på de betingelser, der er nævnt i direktivet; den generelle forpligtelse til kun at handle i deltagernes interesse og specielt målsætningen om at øge omkostningseffektiviteten kan aldrig begrunde, at et investeringsinstitut træffer foranstaltninger, der er til hinder for, at de kompetente myndigheder effektivt kan udøve deres tilsynsfunktioner;

(15) depositaren for et investeringsinstituts formue udfører væsentlige kontrolfunktioner, idet depositaren sikrer sig, at dispositionerne i et investeringsinstitut foregår i overensstemmelse med loven og investeringsinstituttets fondsbestemmelser eller vedtægter; det er derfor vigtigt at sikre en effektiv uafhængighed mellem administrationsselskabet og depositaren; når både administrationsselskabet og depositaren tilhører samme økonomiske gruppe, eller når depositaren har en kvalificeret deltagelse i administrationsselskabets kapital, eller vice versa, eller i alle andre tilfælde, hvor depositaren kan udøve en betydelig indflydelse på administrationsselskabet, eller vice versa, er det nødvendigt at træffe alle foranstaltninger for at sikre uafhængighed mellem de to enheder; når et administrationsselskab, der handler på vegne af investeringsfonde eller investeringsselskaber, som det forvalter, kan indgå i transaktioner med depositaren, skal der træffes arrangementer, der hindrer interessekonflikter, og som sikrer, at transaktionen er i overensstemmelse med loven og investeringsinstituttets fondsbestemmelser eller vedtægter;

(16) i betragtning af depositarens ansvar over for administrationsselskabet og deltagerne og kompleksiteten af depositarens kontrolfunktioner bør kun de foretagender, der råder over tilstrækkelige midler og en tilstrækkelig organisationsstruktur, og som er underkastet tilsyn, falde ind under de kategorier af foretagender, der kan vælges som depositar;

(17) der er behov for at sikre grænseoverskridende markedsføring af andele fra en bredere vifte af institutter for kollektiv investering, samtidig med at der tilvejebringes et ensartet mindstemål af investorbeskyttelse; de ønskede mål kan kun nås ved hjælp af et bindende direktiv, der fastsætter aftalte minimumsstandarder; dette direktiv indebærer kun det strengt nødvendige minimum af harmonisering -

UDSTEDT FØLGENDE DIREKTIV:

Artikel 1

I direktiv 85/611/EØF foretages følgende ændringer:

1) Artikel 1, stk. 2, første led, affattes således:

»- der har som eneste formål at foretage kollektiv investering i værdipapirer og/eller i andre i dette direktivs artikel 19 nævnte likvide finansielle aktiver af kapital tilvejebragt ved henvendelse til offentligheden, og hvis virksomhed bygger på princippet om risikospredning«.

2) I artikel 1 indsættes som stk. 8:

»8. Ved anvendelsen af dette direktiv forstås ved:

a) værdipapirer:

- aktier og andre værdipapirer, der kan sidestilles med aktier

- obligationer og andre gældsinstrumenter

- alle andre omsættelige værdipapirer, der giver ret til at erhverve sådanne værdipapirer ved tegning eller ombygning

med undtagelse af de teknikker og hjælpemidler, der er nævnt i artikel 21

b) pengemarkedsinstrumenter, der ved anvendelsen af dette direktiv skal betragtes som værdipapirer; de kategorier af instrumenter, der normalt omsættes på pengemarkedet, og som medlemsstaterne anser for at:

- være likvide, og

- for at kunne værdiansættes til enhver tid og i det mindste lige så hyppigt som anført i artikel 34, med undtagelse af de teknikker og hjælpemidler, der er nævnt i artikel 21«.

3) I artikel 19 indsættes følgende i stk. 1:

»e) andele udstedt af andre institutter for kollektiv investering som defineret i artikel 1, stk. 2, første og andet led

f) indskud i kreditinstitutter

g) standardiserede finansielle futures, herunder tilsvarende instrumenter, der afregnes kontant, og som handles på et andet reguleret marked som nævnt i ovenstående litra b) og c)

h) standardiserede optioner på at erhverve eller afhænde et instrument, der falder ind under denne artikel, herunder tilsvarende instrumenter, der afregnes kontant, og som handles på et reguleret marked som nævnt i ovenstående litra b) og c). I denne kategori indgår valuta- og renteoptioner

i) pengemarkedsinstrumenter, der handles på et reguleret marked, medmindre emissionen af sådanne instrumenter selv er reguleret med henblik på at beskytte investorer og opsparing, og forudsat, at de er:

- udstedt af en central, regional eller lokal myndighed, en medlemsstats centralbank, Den Europæiske Centralbank, Den Europæiske Union eller Den Europæiske Investeringsbank, et tredjeland eller, hvis der er tale om en forbundsstat, af et af medlemmerne i forbundsstaten eller af en international organisation af offentlig karakter, som en eller flere medlemsstater er med i

- udstedt af et foretagende, hvis værdipapirer er optaget til officiel notering på en fondsbørs eller handles på andre regulerede markeder, der er regelmæssigt arbejdende, anerkendt og offentlige

- udstedt eller garanteret af et foretagende, der er underkastet tilsyn efter de i EF-reglerne fastlagte kriterier, eller af foretagender, der er underkastet og følger tilsynsregler, som de kompetente myndigheder anser for at være mindst lige så strenge som EF-reglerne«.

4) Artikel 19, stk. 2, litra b), og artikel 19, stk. 3, udgår.

5) Artikel 20 udgår.

6) I artikel 21 indsættes som stk. 3 og 4:

»3. I denne sammenhæng kan et investeringsinstitut foretage transaktioner i finansielle afledte instrumenter, også andre end dem, der er nævnt i artikel 24b, forudsat at risikoen i forbindelse med sådanne instrumenter inddækkes efter reglerne i artikel 24b.

Hvis investeringsinstituttet foretager transaktioner i finansielle afledte instrumenter, der ikke handles på et reguleret marked (over-the-counter-derivater), skal modparterne i sådanne transaktioner være kvalificerede institutter, der indgår i de kategorier, som er godkendt af investeringsinstituttets kompetente myndigheder.

4. I forbindelse med en effektiv porteføljeforvaltning kan et investeringsinstitut desuden deltage i værdipapirlångivningstransaktioner, hvor det optræder som långiver, forudsat at følgende betingelser er opfyldt:

a) værdipapirlångivningstransaktioner kan kun afsluttes med et anerkendt værdipapirclearinginstitut eller værdipapirbørs; eller med en modpart, der er en autoriseret person, der er specialiseret i den type transaktioner og underkastet tilsyn på EU-plan; eller er et kreditinstitut i zone A som defineret i direktiv 89/647/EØF eller et investeringsselskab som defineret i direktiv 93/22/EØF; eller er et anerkendt tredjelandsinvesteringsselskab, der er underkastet og følger tilsynsregler, som investeringsinstituttets kompetente myndigheder anser for at være mindst lige så strenge som reglerne i direktiv 93/6/EØF

b) der stilles i forbindelse med værdipapirlångivningstransaktioner passende sikkerhed for at dække risikoen for låntagers misligholdelse. Værdien af sikkerheden skal i hele kontraktperioden mindst være lig med den samlede værdi af de lånte finansielle instrumenter.

Når et investeringsinstitut kan indgå værdipapirlångivningstransaktioner med den depositar, der for dette kreditinstitut varetager de pligter, der er nævnt i dette direktivs artikel 7 og 14, sikrer de kompetente myndigheder sig, at sikkerheden i hele kontraktperioden opbevares hos tredjemand, og at der træffes foranstaltninger for at hindre, at depositaren bruger den«.

7) Der indsættes følgende artikel 22a:

»Artikel 22a

1. Uanset de grænser, der er fastsat i artikel 25, kan medlemsstaterne hæve grænserne i artikel 22 til højst 35 % for investering i aktier, der er udstedt af samme emittent, når målet for investeringsinstiuttets investeringspolitik efter fondsbestemmelserne eller vedtægterne er at kopiere sammensætningen af et bestemt aktieindeks.

2. De kopierbare aktieindekser skal være indekser, som medlemsstaterne anser for at:

- have en sammensætning, der er tilstrækkeligt diversificeret

- være lette at kopiere

- repræsentere en passende benchmark for det aktiemarked, som de refererer til

- blive offentliggjort på en passende måde.

3. Medlemsstaterne tilsender Kommissionen en liste over de aktieindekser, som de mener, at investeringsinstitutterne kan kopiere, sammen med detaljerede oplysninger om karakteristikaene ved disse aktieindekser. Der gives en lignende meddelelse om enhver ændring i ovennævnte liste. Kommissionen offentliggør en fuldstændig liste over de kopierbare aktieindekser og ajourføringer heraf i De Europæiske Fællesskabers Tidende mindst en gang om året. Denne liste kan drøftes i kontaktudvalget i overensstemmelse med proceduren i artikel 53, stk. 4.

4. Investeringsinstitutternes fondsbestemmelser eller vedtægter, prospekter og reklameskrifter skal indeholde en beskrivelse af karakteristikaene ved det kopierbare aktieindeks.

Disse dokumenter skal ligeledes indeholde en iøjnefaldende erklæring om, at målet for investeringsinstituttets investeringspolitik er at kopiere et bestemt aktieindeks, og at det derfor kan investere en hertil svarende del af sin formue i aktier, der er udstedt af samme emittent.«

8) Artikel 24 affattes således:

»Artikel 24

1. Et investeringsinstitut kan erhverve andele i andre institutter for kollektiv investering som defineret i artikel 1, stk. 2, første og andet led, på betingelse af, at det ikke investerer mere end 10 % af sin formue i andele i et og samme investeringsinstitut.

2. Medlemsstaterne kan hæve den grænse, der er fastsat i stk. 1, til højst 35 %. I det tilfælde skal investeringsinstituttet imidlertid mindst investere i fem forskellige institutter for kollektiv investering, der alle omfattes af den i stk. 1 nævnte definition.

3. Et investeringsinstitut må ikke investere i andele i et institut for kollektiv investering, der omfattes af definitionen i artikel 1, stk. 2, første og andet led, og som investerer mere end 10 % af sin formue i andele i andre institutter for kollektiv investering.

4. Erhvervelse af andele i en investeringsfond, der administreres af samme administrationsselskab eller af ethvert andet selskab, som er knyttet til administrationsselskabet inden for et administrations- eller tilsynsfællesskab eller ved en væsentlig direkte eller indirekte deltagelse, er kun tilladt, når det drejer sig om en investeringsfond, som i overensstemmelse med sine bestemmelser har specialiseret sig i at investere sin formue i værdier, der hidrører fra en særlig geografisk eller økonomisk sektor, og såfremt de kompetente myndigheder har givet tilladelse til erhvervelsen. Denne tilladelse gives kun, hvis investeringsfonden har givet meddelelse om, at den har til hensigt at gøre brug af denne mulighed, og såfremt denne mulighed udtrykkeligt er nævnt i dens bestemmelser.

Administrationsselskabet kan ikke for transaktioner vedrørende andele i investeringsfonden på regnskabet optage afgifter eller udgifter, når dele af en investeringsfonds formue er anbragt i andele i en anden investeringsfond, som ligeledes administreres af samme administrationsselskab, eller af ethvert andet selskab, der er knyttet til administrationsselskabet inden for et administrations- eller tilsynsfællesskab eller ved en væsentlig direkte eller indirekte deltagelse.

5. Stk. 4 finder ligeledes anvendelse, såfremt et investeringsselskab erhverver andele i et andet investeringsselskab, hvortil det er knyttet, jf. stk. 4.

Stk. 4 finder endvidere anvendelse, såfremt et investeringsselskab erhverver andele i en investeringsfond, som det er knyttet til, eller såfremt en investeringsfond erhverver andele i et investeringsselskab, som den er knyttet til.

6. Investeringsinstituttets fondsbestemmelser eller vedtægter, prospekter og reklameskrifter skal indeholde en beskrivelse af karakteristikaene ved de institutter for kollektiv investering, i hvis andele investeringsinstituttet kan investere.

Disse dokumenter skal ligeledes indeholde en iøjnefaldene erklæring om, at investeringsinstituttet investerer en del af eller hele sin formue i andele i andre institutter for kollektiv investering.«

9) Der indsættes følgende artikel 24a og 24b:

»Artikel 24a

1. Uanset bestemmelsen i artikel 19, stk. 4, kan et investeringsinstitut investere sin formue i indskud i kreditinstitutter, der yder tilstrækkelig finansiel og faglig sikkerhed, under forudsætning af, at investeringsinstituttet ikke placerer mere end 10 % af sin formue i indskud i samme kreditinstitut eller i kreditinstitutter inden for samme gruppe.

2. Medlemsstaterne kan hæve den grænse, der er fastsat i stk. 1, til højst 35 %. I det tilfælde skal investeringsinstituttet imidlertid investere i indskud i mindst fem forskellige kreditinstitutter. Efter denne regel anses kreditinstitutter, der tilhører den samme gruppe, for at være et institut.

3. Investeringsinstituttets fondsbestemmelser eller vedtægter, prospekter og reklameskrifter skal i en iøjnefaldende erklæring gøre opmærksom på, at investeringsinstituttet investerer hele eller en del af sin formue i indskud i kreditinstitutter.

4. Medlemsstaterne tillader ikke et investeringsinstitut at investere i indskud i et kreditinstitut, som for investeringsinstituttet udfører en depositars pligter som omhandlet i artikel 7 og 14.

Artikel 24b

1. Uanset bestemmelserne i artikel 21 kan et investeringsinstitut som led i sin generelle investeringspolitik investere i finansielle futures og optioner, jf. artikel 19, stk. 1, litra g) og h), såfremt den maksimale potentielle risiko i forbindelse med indgåelse af hver enkelt derivattransaktion i hele kontraktperioden dækkes af aktiver, der tilhører investeringsinstituttet, og som er af den rette slags og har en tilstrækkelig værdi.

2. Investeringsinstituttets fondsbestemmelser eller vedtægter, prospekter og reklameskrifter skal i en iøjnefaldende erklæring gøre opmærksom på, at kreditinstituttet som led i sin generelle investeringspolitik investerer i finansielle futures og optioner.

Disse dokumenter skal endvidere indeholde en advarsel om, at investering i andele i et sådant investeringsinstitut kun er hensigtsmæssig for erfarne investorer og for investorer, hvis finansielle situation tillader dem at løbe de risici, som følger af investering i andele i et sådant investeringsinstitut«.

10) I artikel 25, stk. 2, indsættes følgende led:

»- 10 % af pengemarkedsinstrumenterne fra en og samme emittent.«

11) Artikel 25, stk. 2, andet afsnit, affattes således:

»De grænser, der er fastsat i andet og fjerde led, skal ikke overholdes ved erhvervelsen, hvis det på dette tidspunkt ikke er muligt at beregne bruttobeløbet for obligationerne eller pengemarkedsinstrumenterne eller nettobeløbet for de udstedte værdipapirer.«

12) Artikel 25, stk. 3, litra e), affattes således:

»e) et investeringsselskabs besiddelse af aktier i datterselskaber, der er beliggende i en medlemsstat, og som udelukkende i investeringsselskabets interesse udøver administrations-, rådgivnings- eller markedsføringsvirksomhed.«

13) Artikel 26, stk. 1, andet afsnit, affattes således:

»Medlemsstaterne kan under overholdelse af princippet om risikospredning tillade nyligt oprettede investeringsinstitutter at afvige fra artikel 22, 22a, 23, 24, 24a og 24b i seks måneder fra godkendelsesdatoen.«

14. Artikel 41, stk. 2, affattes således:

»2. Stk. 1 er ikke til hinder for, at sådanne foretagender erhverver værdipapirer eller andre i artikel 19, stk. 1, litra e), g), h) og i), nævnte finansielle instrumenter, som ikke er fuldt indbetalt.«

15) Artikel 42 affattes således:

»Artikel 42

Hverken

- et investeringsselskab, eller

- et administrationsselskab eller en depositar, der handler på investeringsfondes vegne

må foretage handel med værdipapirer eller med andre i artikel 19, stk. 1, litra e), g), h) og i), nævnte finansielle instrumenter uden dækning.«

16) Efter artikel 53 indsættes som artikel 53a:

»Artikel 53a

De tekniske ændringer, der skal foretages i dette direktiv på følgende områder, vedtages i overensstemmelse med den procedure, der senere vil blive fastsat ved et direktiv om ændring af dette direktiv:

- afklaring af definitionerne for at sikre en ensartet anvendelse af dette direktiv overalt i Fællesskabet

- tilpasning af de lofter, der omhandles i afdeling V og i artikel 36, stk. 2, for at tage hensyn til udviklingen på de finansielle markeder, for så vidt som disse tilpasninger ikke fører til strengere krav for investeringsinstitutterne

- justering af terminologi og formulering af definitioner i overensstemmelse med efterfølgende retsakter om investeringsinstitutter og beslægtede spørgsmål.«

Artikel 2

Medlemsstaterne vedtager inden den 30. juni 2002 de nødvendige love og administrative bestemmelser for at efterkomme dette direktiv.

Medlemsstaterne sætter disse love og bestemmelser i kraft inden den 31. december 2002. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) EFT L 375 af 31.12.1985.

(2) EFT L 100 af 19.4.1988.